Nóg ŉ staatshospitaal brandDie brand het Maandag vroegoggend by die Steve Biko-hospitaal uitgebreek (Foto: Verskaf) Niemand is beseer in ŉ brand wat Maandag vroegoggend by die Steve Biko- akademiese hospitaal in Pretoria uitgebreek het nie. Volgens die Gautengse departement van gesondheid het die brand omstreeks 01:20 in ŉ houthuisie by die hospitaal uitgebreek. Die huis word as tydelike stoorplek vir Covid-19- mediese afval gebruik. Die vlamme het daarna versprei na die spesiale tydelike isolasie-eenheid en ŉ tent op die perseel. “Hospitaalpersoneel het die vlamme vinnig met brandblussers geblus voor dit na ander dele van die terrein kon versprei,” het Kwara Kekana, woordvoerder van die departement van gesondheid, gesê. “Agtien pasiënte en een liggaam wat in die fasiliteite was waar die brand gewoed het, moes na veiligheid geneem word.” Die oorsaak van die brand is tans nog onbekend. Dit is die tweede brand in die afgelope 24 uur by ŉ staatshospitaal. Pasiënte en personeel moes Sondag vroegoggend ook by die Vredendal-hospitaal in die Wes-Kaap na veiligheid geneem word nadat ŉ brand daar uitgebreek het.